Document ID: 32011R0834

NARIADENIE KOMISIE (EÚ) č. 834/2011
z 19. augusta 2011,
ktorým sa mení a dopĺňa príloha I k nariadeniu Európskeho parlamentu a Rady (ES) č. 689/2008 o vývoze a dovoze nebezpečných chemikálií
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 689/2008 zo 17. júna 2008 o vývoze a dovoze nebezpečných chemikálií (1), a najmä na jeho článok 22 ods. 4,
keďže:
(1)
Nariadením (ES) č. 689/2008 sa vykonáva Rotterdamský dohovor o udeľovaní predbežného súhlasu po predchádzajúcom ohlásení pre určité nebezpečné chemikálie a prípravky na ochranu rastlín v medzinárodnom obchode podpísaný 11. septembra 1998 a schválený v mene Spoločenstva rozhodnutím Rady 2003/106/ES (2).
(2)
Príloha I k nariadeniu (ES) č. 689/2008 by sa mala zmeniť a doplniť, aby sa zohľadnili regulačné opatrenia prijaté v súvislosti s určitými chemickými látkami podľa smernice Rady 91/414/EHS z 15. júla 1991 o uvádzaní prípravkov na ochranu rastlín na trh (3), smernice Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (4) a nariadenia Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (5).
(3)
Látky etalfluralín, kyselina indolyloctová a tiobenkarb neboli zaradené ako účinné látky do prílohy I k smernici 91/414/EHS, v dôsledku čoho sa zakazuje používať tieto účinné látky ako pesticídy, a preto by sa mali zaradiť do zoznamu chemických látok uvedeného v častiach 1 a 2 prílohy I k nariadeniu (ES) č. 689/2008.
(4)
Látka guazatín nebola zaradená ako účinná látka do prílohy I k smernici 91/414/EHS a látka guazatín označovaná ako guazatín-triacetát nebola zaradená ako účinná látka do prílohy I, IA ani IB k smernici 98/8/ES, v dôsledku čoho sa zakazuje používať látku guazatín ako pesticíd, a preto by sa mala doplniť do zoznamov chemikálií uvedených v častiach 1 a 2 prílohy I k nariadeniu (ES) č. 689/2008. Doplnenie guazatínu do prílohy I sa pozastavilo z dôvodu novej žiadosti o zaradenie do prílohy I k smernici 91/414/EHS predloženej podľa článku 13 nariadenia Komisie (ES) č. 33/2008 zo 17. januára 2008, ktorým sa stanovujú podrobné pravidlá na uplatňovanie smernice Rady 91/414/EHS, pokiaľ ide o riadne a skrátené konanie pre hodnotenie účinných látok, ktoré boli súčasťou pracovného programu uvedeného v článku 8 ods. 2 uvedenej smernice, ale neboli zaradené do prílohy I k uvedenej smernici (6). Žiadateľ túto novú žiadosť stiahol, v dôsledku čoho pozastavenie doplnenia dotknutej látky do prílohy I nie je viac odôvodnené. Preto by sa látka guazatín mala doplniť do zoznamov chemikálií uvedených v častiach 1 a 2 prílohy I k nariadeniu (ES) č. 689/2008.
(5)
Látka 1,3-dichlóropropén nebola zaradená ako účinná látka do prílohy I k smernici 91/414/EHS, v dôsledku čoho sa zakazuje používať látku 1,3-dichlóropropén ako pesticíd, a preto by sa mala zaradiť do zoznamov chemikálií uvedených v častiach 1 a 2 prílohy I k nariadeniu (ES) č. 689/2008. Doplnenie látky 1,3-dichlórpropén do časti 2 prílohy I sa pozastavilo z dôvodu novej žiadosti o zaradenie do prílohy I k smernici 91/414/EHS predloženej podľa článku 13 nariadenia (ES) č. 33/2008. V dôsledku tejto novej žiadosti sa opäť rozhodlo o nezaradení látky 1,3-dichlórpropén ako účinnej látky do prílohy I k smernici 91/414/EHS, v dôsledku čoho sa naďalej zakazuje používať látku 1,3-dichlórpropén ako pesticíd a pozastavenie doplnenia dotknutej látky do časti 2 prílohy I nie je viac odôvodnené. Preto by sa látka 1,3-dichlórpropén mala doplniť do zoznamu chemikálií uvedeného v časti 2 prílohy I k nariadeniu (ES) č. 689/2008.
(6)
Látka haloxyfop-P bola zaradená ako účinná látka do prílohy I k smernici 91/414/EHS, v dôsledku čoho sa viac nezakazuje používať látku haloxyfop-P ako pesticíd. Účinná látka označovaná ako haloxyfop-R by sa preto mala vypustiť z časti 1 prílohy I k nariadeniu (ES) č. 689/2008.
(7)
Príloha I k nariadeniu (ES) č. 689/2008 by sa preto mala zodpovedajúcim spôsobom zmeniť a doplniť.
(8)
S cieľom poskytnúť členským štátom a priemyslu dostatok času na prijatie opatrení potrebných na účely vykonávania tohto nariadenia by sa malo jeho uplatňovanie odložiť.
(9)
Opatrenia ustanovené v tomto nariadení sú v súlade so stanoviskom výboru zriadeného podľa článku 133 nariadenia (ES) č. 1907/2006,
PRIJALA TOTO NARIADENIE:
Článok 1
Príloha I k nariadeniu (ES) č. 689/2008 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. októbra 2011.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. augusta 2011

Labels: 3
6